b'\n_START_ARTICLE_\nMonument a Llu\xc3\xads Companys (Sant Adri\xc3\xa0 de Bes\xc3\xb2s)\n_START_SECTION_\nDescripci\xc3\xb3\n_START_PARAGRAPH_\nEscultura constitu\xc3\xafda per una s\xc3\xa8rie de tres murs d\'igual amplada, 3,2 m i al\xc3\xa7ada variable entre 4,2 i 4 m de formig\xc3\xb3 armat vist, amb estries horitzontals definint franges llises de 40 cm d\'amplada. Els tres murs estan disposats paral\xc2\xb7lelament i separats, deixant un pas lliure entre murs de 3 m. el monument acompanya al visitant del parc que s\'endinsa, des de l\'espai urb\xc3\xa0, cap a la pineda enjardinada. Un dels murs t\xc3\xa9 una xapa met\xc3\xa0l\xc2\xb7lica perforada amb un punt de llum. El monument porta la inscripci\xc3\xb3 "A Llu\xc3\xads Companys i Jover, President de la Generalitat de Catalunya 1934-1940". Amb l\'enreixat, el monument, simbolitza l\'empresonament de Companys; amb la llum i el tel\xc3\xa8fon es representa l\'esperan\xc3\xa7a d\'un indult que no va arribar mai. Companys fou assassinat el 15 d\'octubre de 1940.\n_START_SECTION_\nHist\xc3\xb2ria\n_START_PARAGRAPH_\nEl parc lineal Llu\xc3\xads Companys es va crear el 1988. Se li va donar el nom del qui fou president de la Generalitat i que el 6 d\'octubre de 1934 va `proclamar l\'estat catal\xc3\xa0. El general Batet va rebre ordres de Madrid d\'entrar en combat amb els mossos d\'esquadra aquella mateixa nit. El 1939 Llu\xc3\xads Companys emprengu\xc3\xa9 el cam\xc3\xad de l\'exili. Durant l\'ocupaci\xc3\xb3 alemanya fou lliurat a l\'Estat espanyol. Fou jutjat i empresonat i moria afusellat el 15 d\'octubre de 1940 al castell de Montjuic de Barcelona.'